כאשר נעקרת מבשרי
שְׁעָרַי נִפְתְּחוּ עֲצֵלִים. ; הָעֶרֶב נִרְחָב. שָׁלֵו. ; הִכָּנְסִי לְאִטֵּךְ. אֶצְלִי ; יִשְׂמְחוּ לִקְרָאתֵךְ בַּלֵּב. ; לֹא תַּכִּירִי אוֹתִי. מְנֻמָּס. ; מְהַלֵּךְ בְּחִיּוּךְ בֵּין זָרִים. ; לֹא אֶלְפֹּת אֶת רֹאשֵׁךְ, כְּמוֹ אָז, ; כַּאֲשֶׁר נֶעֱקַרְתְּ מִבְּשָׂרִי. ; כַּאֲשֶׁר בְּעֵינַי הִתְחַנֵּן הַנָּקָם ; וַאֲנִי, בְּלִי אוֹיֵב בַּזִּירָה, ; רַק עַל שְׁמֵךְ, רַק עַל שְׁמֵךְ עוֹד סוֹבַבְתִּי רֵיקָם, ; כְּמוֹ דֶּלֶת עַל יֶלֶל צִירָהּ. ; אִם קוֹלִי עוֹד אֵלַיִךְ נִגָּשׁ, ; אִם אֶת תֵּה הַעַרְבִּית כְּבָר גַּמַעְתְּ, ; חִבְשִׁי כְּמוֹ אָז אֶת מִגְבַּעַת הַקַּשׁ, ; דִּפְקִי בִּי שֵׁנִית גַּם אַתְּ. ; לֹא יִבְכּוּ יְתוֹמַיִךְ. אֲנִי אֲסַפְתִּים. ; כְּבָר זָרוּעַ לִי אוֹר הַתְּמִימוּת וְהָעֹנִי. ; בְּצֵאתֵךְ לְטִיּוּל, בּוֹאִי שְׁבִי עַל שְׂפָתִי. ; אֵין יְאוֹר בָּעוֹלָם שָׁקֵט כָּמוֹנִי. ; הֵן חוֹבֶקֶת כָּל דֶּרֶךְ סוֹף-סוֹף אֶת קִצָּהּ, ; הֲלֹא כָּל הֲמֻלָּה לִדְמָמָה מִתְעוֹרֶרֶת. ; רְאִי נָא - - עָנָן אֶל סַף אֹפֶק יָצָא, ; עוֹמֵד, ; מְאַבֵּךְ מִקְטֶרֶת.; 